এক অসাধারণ জঙ্গলমহল। ২১৭ বর্গকিমির জলদাপাড়া জঙ্গলের হলং এক বিস্ময়। যে জঙ্গলের পদে পদে শুধুই রোমাঞ্চ। মূল সড়ক থেকে কাঁটাতার ঘেরা নুড়ি পথ বেয়ে গাড়ি করে ঢুকলেই গা ছমছমে পরিবেশ। প্রায় এক কিমি চলার পর বাঁয়ে সেই বিখ্যাত হলং বাংলোর দেখা মিলবে। বাংলোর সামনেই কিছুটা গেলেই বাঁধানো ঘাট। সামনে কুলুকুলু বয়ে চলেছে, হলং নদী। নদীর ও পারে সল্টলিক বা নুনি। বিকেলের দিকে এখানেই নুন চাটতে আসে নানা জন্তু ও গাউরের দল। সন্ধ্যা ঘনাতেই সেই জঙ্গলমহল চলে যায় বনচরদের দখলে।